Predkladacia správa

Uznesením vlády SR č. 882 z 3. decembra 2008 k správe o plnení programu prípravy a výstavby diaľnic a rýchlostných ciest na roky 2007 – 2010 vlády Slovenskej republiky uložila ministrovi dopravy, pôšt a telekomunikácií vybrať koncesionára pre vládou schválené projekty PPP na vybrané úseky nadradenej cestnej dopravnej infraštruktúry v rezorte Ministerstva dopravy, pôšt a telekomunikácií Slovenskej republiky (ďalej len „MDPT SR“) a uznesením č. 75 z 21. januára 2009 k návrhu na zmenu úlohy B.4. uznesenia vlády SR č. 753 z 5. septembra 2007 predložiť v spolupráci s ministrom financií na rokovanie vlády definitívne znenie zmluvnej dokumentácie s víťazmi procesu verejného obstarávania jednotlivých balíkov aj s konečnou analýzou rizík projektu a jeho vplyvov na verejné financie.
 
Materiál analyzuje proces verejného obstarávania na zadanie zákazky ,, Koncesia na projektovanie, výstavbu, financovanie, prevádzku a údržbu rýchlostnej cesty R1 Nitra – Tekovské Nemce a Banská Bystrica – severný obchvat, projekt PPP“ (ďalej len „balík č. 2“) a zdôvodňuje povinnosť ministra dopravy, pôšt a telekomunikácií v spolupráci s ministrom financií  predložiť na rokovanie vlády SR definitívne znenie zmluvnej dokumentácie s víťazom procesu verejného obstarávania na balík č. 2 PPP projektov aj s konečnou analýzou rizík projektu a jeho vplyvu na verejné financie.
 
Materiál ďalej zdôvodňuje potrebu predchádzajúceho súhlasu vlády Slovenskej republiky s uzavretím koncesnej zmluvy vo verejnom obstarávaní na balík č. 2 v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
Prílohu č. 1 Zmluvná dokumentácia (Koncesná zmluva - finálna verzia návrhu) a prílohu č. 2 Konečná analýza rizík projektu a jeho vplyvov na verejné financie (Stanovisko Ministerstva financií SR pre Vládu SR k ,,návrhu koncesnej zmluvy, ktorej cieľom je vypracovanie projektovej dokumentácie, uskutočnenie stavebných prác, financovanie, prevádzka a údržba vybraných úsekov rýchlostnej cesty R1“) predkladáme vo fyzickej podobe v jednom vyhotovení vzhľadom na kvantitu materiálu. Prílohy sú zverejnené v elektronickej podobe.